In chat sensaziunal
Il servetsch archeologic dal Grischun fa in chat impurtant

(anr/pap) Dapi la primavaira fa il servetsch archeologic dal Grischun (SAG) exchavaziuns sistematicas sin il cumplex fortifitgà Munt Son Gion a Seglias. Latiers han ins manà a glisch in battisteri dal temp medieval tempriv. II Munt Son Gion era abità gia ditg avant ch'ils Romans han conquistà il Grischun. Restanzas dal temp da bronz e dal temp da fier èn perditgas ch'umans da quel temp han passentà lur mintgadi sin il plaun dal Munt Son Gion a I'entrada da la Viamala. Pli tard han alura ils Romans fabritgà ina tur da guardia sin quel grugn d'in'auta valur strategica. La tur dals Romans è suenter vegnida circumdada d'in mir che ha transfurmà il Munt Son Gion pli probabel en in refugi per la populaziun da la vallada. 1999 è vegnì scuvri tar exchavaziuns in battisteri dal temp cristian tempriv che è ussa vegnì deliberà dal tut da la mischiera, sut la quala el giascheva lungs onns. La construcziun ch'era dal tuttafatg nunenconuschenta fin uss era vegnida construida il tschintgavel fin il sisavel tschientaner suenter Cristus. Ella è tenor Urs Clavadetscher, archeolog chantunal, in dals pli vegls edifizis sacrals en il chantun Grischun e perquai ina pitschna sensaziun.

Mantegnì grazia al militar
Bain mantegnì e visibel uss è il battisteri central (piscina) en furma d'in octogonal cula en il funs da maulta. Circumdà è quest battisteri da mirs da fin dus meters autezza cun restanzas da liadira, era els per part bain mantegnids. En I'ost èn ils mirs vegnids cumplettads d'ina pitschna apsida mez radunda. "Che quest battisteri è donnegià ed a medem temp mantegnì anc uschè bain avain nus d'engraziar al militar. Durant I'emprima guerra mundiala era tut il territori dal Munt Son Gion requirì da I'armada svizra che ha gì si qua ina posiziun per survegliar la Tumleastga. Al lieu dal battisteri han ils schuldads pli probabel pruvà d'installar in chanun. Cur ch'els èn rivads sin il spelm han els tschertgà in auter lieu ed han uschia bain ruinà ina part dal mir ma na il battisteri octogonal che giascha per cletg sin quel spelm", ha declerà il tecnicist d'exchavaziuns Manuel Janosa.

Fin tar la schanuglia en l'aua
"Battisteris cumparegliabels dal temp medieval tempriv na datti betg savens en il sid. En il nord èn els quasi nunenconuschents. En Grischun datti in en la claustra da Mustér ed in auter è a Schaan en il Principadi da Liechtenstein", ha punctuà Sebastian Gairhos, collavuratur scientific dal SAG. Ch'els dateschian d'in temp en il qual vegnivan battegiadas per gronda part persunas creschidas. Tenor Gairhos n'avevan persunas na battegiadas nagin access al cult divin en baselgia. Perquai eran ils battisteris construids davant las baselgias, uschia che la persuna battegiada ha pudì entrar tras ina porta dal battisteri direct en baselgia. En la ceremonia gievan quellas en I'aua da la piscina fin tar la schanuglia ed il sacerdot da quel temp l'uvestg persunalmain - laschava cular aua sur ellas. Pir a partir da I'otgavel tschientaner è vegnì introducì il ritual usità oz ed applitgà en emprima lingia per uffants.

Fitg vegl cumplex fortifitgà
IIs resultats da las exchavaziuns bittan ussa ina nova glisch sin l'istorgia dal cumplex fortifitgà Munt Son Gion. Uss èsi da considerar el sco in dals cumplex fortifitgads ils pli vegls da la Svizra cun diever nuninterrut da milli onns, numnadamain dal 5avel/6avel fin il 15avel tschientaner. Direct sper il battisteri ha il SAG chattà anc ina fossa d'in uffant da var otg fin diesch onns. Janosa spera ussa ch'ins chattia cun las proximas exchavaziuns en il vest dal battisteri anc dapli fossas ed auters indizis impurtants da quel temp.

Sin tschertga da raps
II territori dal Munt Son Gion sez è en possess privat e vegn tgirà dapi il 1973 sistematicamain da la Familienstiftung Hohen Rätien, sustegnida dal chantun e da la confederaziun, dal Förderverein Burg Hohen Rätien e da diversas persunas singulas. "Quest chat dal battisteri è per nus - e per tut il cumplex - d'ina vart ina scuverta fitg impurtanta, da I'autra vart però er ina chargia perquai che nus n'avain betg ils raps per pudair preservar el ch'el na giai betg en muschna. Nus duvrain sustegn finanzial da bleras varts, ils custs per tetgs ed indrizs cunter plievgia e naiv surpassan nossas capacitads finanzialas. II chantun e la confederaziun han mess en vista da surprender tranter 40 e 60 pertschient da quels custs, ma i mancan alura anc adina almain 40 pertschient e quai èn radund 350'000 francs. Mintgin che vul gidar è fitg bainvis e survegn infurmaziuns sut www.hohenraetien.ch", ha punctuà Ruedi Jecklin da la Familienstiftung Hohen Rätien.